[[File:Map of BRICS members and other countries which are either joining, had applied to join, or had expressed an interest in joining BRICS.svg|thumb|upright=1.5|

  Jäsenmaat
  Uudet jäsenmaat (liittyvät 1. tammikuuta 2024)
  Jäsenyyttä hakeneet maat
  Jäsenyydestä kiinnostuneet maat
  Jäsenyyskutsun torjuneet maat
  Ulkopuoliset maat]]
**Brics**, **BRICS** tai **BRICS-maat** oli alun perin viiden kehittyvän talouden, Brasilian, Venäjän, Intian, Kiinan ja Etelä-Afrikan muodostama liittouma. Lyhenne tulee maiden englanninkielisten nimien alkukirjaimista. Liittouman päätavoite on lisätä jäsenmaidensa välistä yhteistyötä kaupan, rahoituksen, teknologian ja kestävän kehityksen aloilla. Syyskuussa 2023 se hyväksyi kuusi uutta jäsenmaata Saud-Arabia,, Iranin, Argentiinan, Egyptin, Etiopian ja Emiraatit

Historia
--------

Brics-maiden johtajat Lula da Silva, Xi Jinping, Cyril Ramaphosa ja Narendra Modi huippukokouksessa Etelä-Afrikassa elokuussa 2023. Oikealla Venäjän presidentin Vladimir Putinin sijainen Sergei Lavrov.
Bricsiin kuuluvien maiden yhteistyötä alettiin viritellä jo 1990-luvulla. Vuonna 1996 Venäjän ulkoministeri Jevgeni Primakov ehdotti Venäjän, Intian ja Kiinan välistä strategista kumppanuutta, koska hän halusi moninapaisen maailmanjärjestyksen Yhdysvaltain vastapainoksi. Tämä oli tuolloin uutta, koska niin Venäjä kuin Kiina ja Intiakin pyrkivät lähentymään lännen kanssa. Vladimir Putinin noustua Venäjällä valtaan vuonna 2000 Yhdysvaltain ja sen liittolaisten sotaisa ulkomaanpolitiikka johti siihen, että Venäjä alkoi tehdä moninapaisuudesta strategisen tavoitteensa. Näin Venäjä, Intia ja Kiina muodostivat RIC-nimisen liittouman. Samaan aikaan Intia, Brasilia ja Etelä-Afrikka muodostivat oman IBSA-liittoumansa. Nämä kaksi liittoumaa loivat pohjan myöhemmälle Bricsille. Ne myös käsittelevät omilla foorumeillaan asioita ennen niiden tuomista Bricsin huippukokouksiin.

Nimityksen *BRIC* lanseerasi investointipankkiiriliike Goldman Sachsin ekonomisti Jim O’Neill vuonna 2001. Hän ennusti tuolloin Brasilian, Venäjän, Intian ja Kiinan nousevan merkittäviksi globaaleiksi talouksiksi.

Bric-nimitystä käytettiin aluksi akateemisissa piireissä ja yliopistoissa. Kun ne alkoivat tarjota Bric-aiheisia valinnaisaineita ja sijoitusfoorumit ryhtyivät laatimaan Bric-portfolioita, Bric-maat näkivät tilaisuuden aloittaa keskinäisen yhteistyön lännen ylivallan vastapainoksi. Kiinan, Intian ja Venäjän johtajat keskustelivat aiheesta Pietarissa Venäjällä vuoden 2008 G8-ryhmän kokouksen yhteydessä.

Bric-liittouma järjesti ensimmäisen huippukokouksensa vuonna 2009 Jekaterinburgissa Venäjällä. Kun Etelä-Afrikka liittyi mukaan virallisesti seuraavana vuonna, liittouman nimeksi tuli Brics. Brics-maat ovat järjestäneet yhteisen huippukokouksen vuoden 2009 jälkeen joka vuosi.

New Development Bank -kehityspankin logo.
Brics-maat perustivat vuonna 2014 New Development Bank (NDB)-kehityspankin, jonka pääkonttori on Shanghaissa Kiinassa. Pankki rahoittaa Brics-maiden ja muiden kehittyvien talouksien infrastruktuuri- ja kehityshankkeita. Samalla maat perustivat 100 miljardin dollarin valuuttavarannon auttamaan maita estämään lyhyen aikavälin maksuvalmiuspaineita. Bricsin toinen organisaatio on Brics Contingent Reserve Arrangement (DRA). Se tukee maksutasevaikeuksissa olevia jäsenmaita, ja sen pääkonttori on Moskovassa.

Ryhmä laajeni 1. tammikuuta 2024, kun yhteenliittymään Etelä-Afrikan huippukokouksessa 24. elokuuta 2023 kutsutut maat Argentiina, Egypti, Etiopia, Iran, Saudi-Arabia ja Yhdistyneet arabiemiirikunnat liittyivät siihen.

Merkitys
--------

Brics-maat kattavat neljänneksen maailman maapinta-alasta, yli 40 prosenttia maailman väestöstä sekä arviolta kolmanneksen maailman BKT:sta. Niiden taloudet ovat kasvaneet 2000-luvulla nopeasti. Brics-maiden suuren väestön ja niiden talouskasvun takia on odotettavissa, että maiden taloudellinen vaikutusvalta kasvaa tulevaisuudessa huomattavasti, osittain teollisuusmaiden kustannuksella.

Haasteet
--------

Koko Brics-konseptin hyödyllisyyttä on kyseenalaistettu. Kiinan ja Intian taloudet ovat kasvaneet menestyksekkäästi, mutta Venäjän, Brasilian ja Etelä-Afrikan taloudet puolestaan eivät niinkään. Bricsin yhtenäisyyttä on epäilty, koska jäsenmaat sijaitsevat eri mantereilla. Vaikka Brics-maiden suhteet toisiinsa ovatkin muuten hyvät, Kiinan ja Intian keskinäiset välit ovat tulehtuneet rajakiistojen vuoksi. Myös Brasilian poliittiset kuohunnat ja maan lähentyminen Yhdysvaltain kanssa ovat koetelleet liittoumaa. Brasilian presidenttinä 2019–2023 toimineen Jair Bolsonaron näkemykset poikkesivat muiden Brics-maiden näkemyksistä. Brasilia tuki voimakkaasti Venezuelassa Juan Guaidón hallintoa, kun taas Venäjä ja Kiina olivat Venezuelassa vallassa olevan Nicolás Maduron vasemmistolaisen hallinnon tärkeimmät ulkomaiset tukijat Kuuban ohella. Bolsonaro väitti myös, että voimakkaalla taloudellisella panoksellaan Kiina "yrittää ostaa Brasilian".

Kaikkien Brics-maiden suurin kauppakumppani on Kiina, mutta keskinäistä kauppaa niillä on vähän. Niillä on erilaisia sisäisiä ristiriitoja, ja suurlähettiläs Maria Serenius spekuloikin, että elleivät ne saa toimintaansa enempää sisältöä, ryhmä voi lopahtaa, sillä pelkkä lännen vastaisuus ei riitä toiminnan perusteeksi.

Katso myös
----------

* MINT

Lähteet
-------

* Kumar, Rajan & Mehra, Meeta Keswani & Raman, G. Venkat & Sundriyal, Meenakshi (toim.): *Locating BRICS in the Global Order*. Routledge, 2023. ISBN 978-0-367-64308-9.

### Viitteet

1. ↑  Esko Varho: Brics-liittouma haluaa olla vastavoima lännelle ja nyt siihen on liittymässä kuusi uutta maata – katso video, mitä tämä merkitsee *Yle uutiset*.  24.8.2023. Viitattu 6.9.2023.
2. 1 2 3  A short history of BRICS summits from 2001 to 2023 *Daily Investor*.  18.8.2023. Viitattu 6.9.2023.
3. 1 2 3 4  Maria Serenius, Globaali etelä haastaa nykyisen maailmanjärjestyksen. *Kanava* 1/2024 s. 14.
4. ↑  Patnaik, Ajay K. (Kumar ym. 2023), s. 37–38.
5. ↑  Pandey, Aparaajita & Siddiquis, Huma (Kumar ym. 2023), s. 304–305.
6. ↑  Mikko Leppänen: BRICS-maat perustavat oman kehityspankin ja valuuttavarannon *Yle uutiset*.  16.7.2014. Viitattu 6.9.2023.
7. ↑  Brics to Admit Six New Countries to Bloc Including Iran and Saudi Arabia *BRICS*. Viitattu 24.8.2023. (englanniksi)
8. ↑  Esko Varho: Brics-liittouma haluaa olla vastavoima lännelle ja nyt siihen on liittymässä kuusi uutta maata  24.8.2023. Yle.fi, uutiset. Viitattu 31.8.2023.
9. ↑  Tom Hancock ja Michael Cohen, ow BRICS Doubled in Size Bloomberg 4.1.2024, viitatttu 19.1.2024 (englanniksi)
10. ↑  Brics 'grew more than I thought', says Jim O'Neill  14.10.2016. BBC. Viitattu 21.11.2018. (englanniksi)
11. ↑  Tony Halpin, Brazil, Russia, India and China form bloc to challenge US dominance The Times 17.6.2009 (Archive.org)
12. 1 2  Sandrine Amiel: What's BRICS for and does it still make sense? Euronews answers *euronews*.  13.11.2019. Viitattu 1.12.2019. (englanniksi)
13. ↑  Patnaik, Ajay K. (Kumar ym. 2023), s. 46–48.

Aiheesta muualla
----------------

* Kuvia tai muita tiedostoja aiheesta **Brics** Wikimedia Commonsissa

* The BRICS Informational Portal (englanniksi)

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF

 |
|  |
| Kansalliset | 
* Katalonia
* Saksa
* Israel
* Yhdysvallat
* Tšekki
* Puola

 |

 |